Die nimmer ohne krieg/ vnd dennoch immer siegen/
Die nimmer krieg gesucht/ vnd haben allezeit
Gefunden/ der für sie vom hohen himmel streitt/
Die nimmer ohne sieg den friedefeind bekriegen/
Die nimmer ohne lob die fahne lassen fliegen/
Die nimmer ohne lust die last der dienstbarkeit
Das allzuschwere joch zu brechen seyn bereit/
Die nimmer ohne Gott für Gott zu felde liegen/
Vnd siegen auch mit Gott/ die 's hohe niederland:
Die krieges-hohe schuel'/ in aller welt bekant/
Frey vnd berühmt gemacht/ die Printzen der soldaten/
Die friedes halben nu so lange krieg geführt:
Die suchen vnsern fried'. Hieraus wird wol gespürt
Was krieg vnd friede sey/ weil die zum friede rahten.